Απόφαση της Επιτροπής της 29ης Ιανουαρίου 2004 για τα μέτρα εκτίμησης των υπολειπόμενων κινδύνων ΣΕΒ από προϊόντα προερχόμενα από βοοειδή και τη χρηματοδοτική συνδρομή της Κοινότητας για τα μέτρα εκτίμησης των υπολειπόμενων κινδύνων ΣΕΒ από προϊόντα προερχόμενα από βοοειδή [κοινοποιηθείσα υπό τον αριθμό Ε(2004) 132] (2004/110/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), και ιδίως τα άρθρα 19 και 20, Εκτιμώντας τα ακόλουθα: (1) Σύμφωνα με την απόφαση 90/424/ΕΟΚ η Κοινότητα πρέπει να λάβει τα αναγκαία επιστημονικά μέτρα για την ανάπτυξη της κοινοτικής κτηνιατρικής νομοθεσίας. (2) Διεξάγεται σήμερα ποσοτική εκτίμηση των υπολειπόμενων κινδύνων για σπογγώδη εγκεφαλοπάθεια των βοοειδών (ΣΕΒ) σε ζελατίνη, ζωικό λίπος και σε όξινο φωσφορικό ασβέστιο από κόκαλα βοοειδών, σε ζωικό λίπος από λιπώδεις ιστούς και σε ζωικό λίπος από τετηγμένα μείγματα ιστών. Η μεθοδολογία για την εκτίμηση αυτή εγκρίθηκε από την προηγούμενη επιστημονική συντονιστική επιτροπή κατά τη συνεδρίασή της στις 12 και 13 Σεπτεμβρίου 2002. (3) Οι τρέχουσες εργασίες που διεξάγονται σχετικά με την εκτίμηση των υπολειπόμενων κινδύνων ΣΕΒ πρέπει να ενημερωθούν υπό το πρίσμα των νέων επιστημονικών στοιχείων. (4) Η διασταυρούμενη μόλυνση από ζωοτροφές που περιέχουν ζωικές πρωτεΐνες και προορίζονται για μη μηρυκαστικά θεωρείται ως η βασική εναπομένουσα πηγή μόλυνσης από τη ΣΕΒ μετά την εισαγωγή της απαγόρευσης το 1994. Ο κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, που θεσπίζει τους κανόνες πρόληψης, ελέγχου και εξάλειψης ορισμένων μεταδοτικών σπογγωδών εγκεφαλοπαθειών(2), απαγορεύει τη σίτιση των εκτρεφόμενων ζώων με ζωικές πρωτεΐνες, εξαιρουμένων ορισμένων ζωικών πρωτεϊνών, θεσπίζει δηλαδή την αποκαλούμενη "εκτεταμένη απαγόρευση ζωοτροφών". Παρά την απαγόρευση αυτή, ανιχνεύονται πολύ μικρές ποσότητες ζωικών πρωτεϊνών σε περιορισμένο αριθμό δειγμάτων ζωοτροφών. (5) Συνεπώς, θεωρείται αναγκαίο να επεκταθεί η τρέχουσα εκτίμηση του κινδύνου και στην εκτίμηση του κινδύνου που ενέχεται στις ζωοτροφές οι οποίες περιέχουν περιορισμένες ποσότητες κρεατοστάλευρου. Η επέκταση αυτή θα μπορούσε να λάβει επίσης υπόψη τη αυξομείωση των υπολειπόμενων κινδύνων που ενέχει η παρουσία της σπονδυλικής στήλης ανάλογα με την ηλικία των ζώων. (6) Τα μέτρα που προβλέπονται στην παρούσα απόφαση είναι αναγκαία για την ανάπτυξη της κοινοτικής κτηνιατρικής νομοθεσίας και συνεπώς μπορούν να τύχουν χρηματοδοτικής συνδρομής από την Κοινότητα. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η Επιτροπή εξασφαλίζει ότι το τρέχον επιστημονικό έργο σχετικά με την ποσοτική εκτίμηση των υπολειπόμενων κινδύνων ΣΕΒ ενημερώνεται βάσει των νέων αποδεικτικών στοιχείων, εξασφαλίζει δε ιδιαίτερα τη συμπερίληψη στην εν λόγω εκτίμηση των υπολειπόμενων κινδύνων ΣΕΒ από ζωοτροφές που περιέχουν χαμηλές ποσότητες κρεατοστάλευρου. Η Επιτροπή θα υποβάλει έκθεση σχετικά με τα αποτελέσματα της εκτίμησης του κινδύνου στη μόνιμη επιτροπή για την τροφική αλυσίδα και την υγεία των ζώων. Άρθρο 2 1. Κατά την εφαρμογή των μέτρων του άρθρου 1, η Επιτροπή θα θεωρήσει ως βάση τη μεθοδολογία που ενέκρινε η προηγούμενη επιστημονική συντονιστική επιτροπή κατά τη συνεδρίασή της στις 12 και 13 Σεπτεμβρίου 2002. Εάν κριθεί απαραίτητο, η Επιτροπή θα ζητήσει από την Ευρωπαϊκή Αρχή για την Ασφάλεια των Τροφίμων (εφεξής "η Αρχή") να παρέχει ενημερωτικά στοιχεία σχετικά με τη μεθοδολογία εκτίμησης του κινδύνου. 2. Η Επιτροπή καλεί την Αρχή να παράσχει τεχνική βοήθεια και να εκφράσει τη γνώμη της για την έκθεση που αναφέρεται στο άρθρο 1. Άρθρο 3 Όσον αφορά τα μέτρα του άρθρου 1, η χρηματοδοτική συνδρομή της Κοινότητας δεν θα υπερβαίνει τα 50000 ευρώ. Άρθρο 4 Η παρούσα απόφαση αρχίζει να ισχύει από την 1η Ιανουαρίου 2004. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 29 Ιανουαρίου 2004.

[Source: multi_eurlex | Tokens: 3732]